OČITOVANJE NA JAVNI POZIV ABA LIGE

Poštovani,
ne želimo ulaziti u medijska prepucavanja niti dodatno podizati tenzije. Međutim, radi točnog informiranja košarkaške javnosti smatramo svojom obvezom pojasniti nekoliko činjenica.
Suci ABA lige već godinama nastoje uspostaviti ozbiljnu i konstruktivnu komunikaciju s Ligom o uvjetima rada. Nažalost, stvarnog dijaloga gotovo da nema. Umjesto partnerskog odnosa često se stvara dojam da su suci manje važan dio natjecanja kojem se odluke jednostavno priopćavaju.
Dokument koji smo dostavili Ligi sadržava prijedloge, a ne ultimatume. Svrha je prijedloga da se o njima razgovara, pregovara i traži kompromis. Ne tvrdimo da svi naši prijedlozi moraju biti prihvaćeni, ali spremni smo o njima razgovarati i tražiti zajedničko rješenje.
Međutim, s naše strane do danas nije bilo stvarnih pregovora. ABA liga s postojećim sucima nije ni pokušala otvoriti ozbiljne pregovore o uvjetima njihova angažmana. Umjesto toga, suočavamo se s ultimativnim porukama i prijetnjama brisanjem pojedinih sudaca s liste.
U tom kontekstu posebno iznenađuje najnoviji potez ABA lige – javni poziv za prijave za mjesto ABA ligaškog suca.
Dok s postojećim, iskusnim sucima Liga nije pokušala pregovarati o njihovim uvjetima, istodobno u javnom pozivu potencijalnim, zasad potpuno nepoznatim kandidatima nudi poboljšane uvjete angažmana.
Posebno je zanimljivo da u istom tom pozivu ABA liga samu sebe opisuje kao „jednu od najprestižnijih košarkaških liga u Europi“. Teško je, međutim, prepoznati standarde jedne od najprestižnijih europskih liga u potezu kojim se, bez prethodnog pokušaja pregovora s vlastitim postojećim sudačkim kadrom, javno traži novi sudački kadar i istodobno novim, nepoznatim kandidatima nude poboljšani uvjeti.
Takav potez nije u skladu s ozbiljnošću i standardima koje bi, prema vlastitim riječima, ABA liga trebala predstavljati. Ako se Liga doista smatra jednim od najprestižnijih natjecanja u Europi, onda bi upravo takav standard trebala pokazivati i u odnosu prema ljudima koji to natjecanje godinama čine mogućim.
Postojećim sucima, koji su godinama dokazivali svoju kvalitetu i vodili utakmice ABA lige, nije ponuđen ni razgovor, dok se istodobno prema nepoznatim kandidatima izlazi s poboljšanim uvjetima.
Time se ne šalje poruka da se cijene iskustvo, kvaliteta i kontinuitet, već se stvara dojam da je dovoljno pronaći nove kandidate koji su spremni prihvatiti ponuđene uvjete. Takav pristup podsjeća na načelo „daj što daš“ i otvara ozbiljno pitanje kriterija kojima se Liga vodi kada je riječ o kvaliteti vlastitog sudačkog kadra.
Postojeći suci nisu anonimni kandidati s tržišta koje se može zamijeniti preko noći. Riječ je o sucima koji su godinama stjecali iskustvo u ABA ligi i međunarodnim natjecanjima te svojim radom sudjelovali u izgradnji standarda ovog natjecanja.
Takav način komunikacije i postupanja smatramo neprihvatljivim za natjecanje koje želi biti u vrhu europske košarke.
Naš cilj nije konflikt niti ugrožavanje natjecanja. Želimo isključivo poboljšati uvjete rada i odnos prema sucima.
Trenutačna naknada u ABA 1 ligi iznosi 562,50 eura bruto po utakmici, a u ABA 2 ligi 281,25 eura bruto, što znači da je stvarni neto primitak još znatno niži. Pritom ne smijemo zanemariti ni činjenicu da su sucima prethodnih godina više puta iznošena obećanja i najave o povećanju naknada koja do danas nisu u cijelosti ostvarena. Upravo je to jedan od razloga zbog kojih su postojeći suci odlučili otvoriti pitanje svojih uvjeta i zatražiti da se o njima napokon ozbiljno razgovara.
Za usporedbu, naknade u pojedinim nacionalnim prvenstvima iznose približno 1.035 eura u Francuskoj, 1.071 euro u Njemačkoj, uključujući PDV i porez na dohodak, 1.338 eura bruto u Italiji te 870 eura neto u Turskoj. U Španjolskoj suci najvišeg ranga imaju ugovor vrijedan oko 90.000 eura po sezoni, uz dodatnih 1.290 eura bruto po utakmici.
Posebno treba naglasiti da je riječ o nacionalnim ligama, dok je ABA liga danas izrazito međunarodno natjecanje. Ulaskom klubova iz Dubaija, Cluja, Beča i Bratislave dodatno su porasli zahtjevi prema sucima, udaljenosti, broj putovanja i vrijeme provedeno izvan kuće.
Istodobno, ABA liga okuplja klubove koji nastupaju u Euroligi, EuroCupu i Basketball Champions Leagueu te se želi pozicionirati među najbolje lige u Europi.
Zato smatramo legitimnim postaviti jednostavno pitanje: ako se od sudaca očekuju europska razina profesionalnosti, odgovornosti i kvalitete, zar nije logično da i njihovi uvjeti rada prate europsku razinu natjecanja?
Ne tražimo da Liga jednostavno prihvati sve što smo predložili. Tražimo ono što je u svakoj ozbiljnoj profesionalnoj organizaciji normalno – razgovor i pregovore.
Za kompromis su potrebne dvije strane.
Stoga ovim putem jasno zahtijevamo da ABA liga bez odgode pristupi ozbiljnim i konkretnim pregovorima s predstavnicima postojećih ABA ligaških sudaca o uvjetima njihova angažmana u nadolazećoj sezoni.
Spremni smo pristupiti pregovorima odmah. Očekujemo da Liga iskaže jednaku spremnost i predloži konkretan termin za sastanak.
Javni poziv za nove suce ne može biti zamjena za pregovore s postojećim sucima, pogotovo kada se istim tim pozivom nepoznatim kandidatima nude poboljšani uvjeti, dok s postojećim sucima o njihovim uvjetima nije ni pokušano pregovarati.
Ako je ABA liga doista jedna od najprestižnijih liga u Europi, onda očekujemo da se tako ponaša i prema svojim sucima. Ozbiljnost i kvaliteta natjecanja ne dokazuju se javnim pozivima za popunjavanje liste, nego sposobnošću da se s vlastitim, dokazanim kadrom sjedne za stol, razgovara i postigne dogovor.
Ne želimo biti problem ABA lige. Želimo biti njezin partner i zajedno raditi na tome da Liga bude bolja za klubove, igrače, trenere, suce i sve koji su njezin dio.
Srdačan pozdrav,




